Жалба, подадена на 16 май 2023 г. — WT/Комисия
(Дело T-282/23)
Език на производството: италиански
Страни
Жалбоподател: WT (представител: M. Velardo, avvocata)
Ответник: Европейска комисия
Искания
Жалбоподателят моли Общия съд:
да отмени решението от 4 август 2022 г. за отхвърляне на молбата за трансфер съгласно член 11, параграфи 2 и 3 от приложение VIII към Правилника за длъжностните лица на Европейския съюз и Условията за работа на другите служители, прието от Службата за управление и плащане по индивидуални права PMO/2 - Пенсии (с референтен номер PMO 2, TFT IN, 2833610500, персонален № 336105), и
да отмени решението на ООСД (орган, оправомощен да сключва договори за наемане на работа) от 13 февруари 2022 г., нотифицирано същия ден, с което се отхвърля жалбата по административен ред (№ R/496/22), подадена съгласно член 90, параграф 2 от Правилника за длъжностните лица на Европейския съюз и Условията за работа на другите служители, срещу решението от 4 август 2022 г.
да осъди Комисията да заплати съдебните разноски.
Основания и основни доводи
Жалбоподателят изтъква две основания в подкрепа на жалбата.
Първо основание: нарушение на член 11, параграф 2 от приложение VIII към Правилника за длъжностните лица на Европейския съюз, тъй като шестмесечният срок е предвиден само в разпоредбите за изпълнение, а не се изисква от нито една разпоредба на Правилника. Освен това жалбоподателят повдига възражение за незаконосъобразност съгласно член 277 ДФЕС срещу общите разпоредби за изпълнение поради противоречие с разпоредби от по-горен ранг.
Второ основание: грешка в прилагане на правото при тълкуването на понятието за непреодолима сила и на разпоредбите с финансов характер, както и неизпълнение на задължението за полагане на грижа и нарушение на принципа на пропорционалност. Не може да се отрече, че пандемията от COVID-19 е извънредно и непредвидимо събитие, което има екзогенен и разрушителен ефект върху управлението и планирането на ежедневните дейности, сред които, както в случая на жалбоподател, подаването на молба за трансфер след изтичане на шестмесечния срок. Всъщност в настоящия случай са налице както субективните, така и обективните елементи на непреодолимата сила.
____________